和崔舍人詠月二十韻
作者：韓愈
朝代：唐

paragraphs: 三秋端正月，今夜出東溟。
對日猶分勢，騰天漸吐靈。
未高烝遠氣，半上霽孤形。
赫奕當躔次，虛徐度杳冥。
長河晴散霧，列宿曙分螢。
浩蕩英華溢，蕭疎物象泠。
池邊臨倒照，簷際送橫經。
花樹參差見，臯禽斷續聆。
牖光窺寂寞，砧影伴娉婷。
幽坐看侵戶，閑吟愛滿庭。
輝斜通壁練，彩碎射沙星。
清潔雲間路，空涼水上亭。
淨堪分顧兔，細得數飄萍。
山翠相凝綠，林煙共冪青。
過隅驚桂側，當午覺輪停。
屬思摛霞錦，追歡罄縹缾。
郡樓何處望，隴笛此時聽。
右掖連台座，重門限禁扃。
風臺觀滉瀁，冰砌步青熒。
獨有虞庠客，無由拾落蓂。